Shu yilning 13 — 30 oktabr sanalarida bo‘lib o‘tadigan 19 yoshgacha bo‘lgan futbolchilar o‘rtasidagi Osiyo chempionatiga tayyorgarlik ko‘rayotgan O‘zbekiston yoshlar terma jamoasi aprel oyi yakunida yana bir yig‘in o‘tkazadi. Jasur Abduraimov boshchiligidagi O‘zbekiston U-19 terma jamoasi navbatdagi yig‘inini Saudiya Arabistonida o‘tkazadi. O‘quv-mashg‘ulot yig‘inlari doirasida Saudiya Arabistoni yoshlar terma jamoasiga qarshi ikki bor o‘rtoqlik uchrashuvi o‘tkazish rejalashtirilgan. Bu haqda O‘zbekiston futbol federatsiyasi xabar bergan. Saudiya Arabistoni U-19 – O‘zbekiston U-19 dastlabki uchrashuvi 28 aprel kuni o‘tkazilsa, ikkinchi uchrashuv 30 aprel sanasiga belgilangan. Har ikki uchrashuv Toshkent vaqti bilan soat 18:45da boshlanadi. Ushbu o‘rtoqlik uchrashuvlari Saudiya Arabiston qirolligining Al-Hobar shahrida bo‘lib o‘tadi.